Judita Leitaitė

Biografija

Baigė Kauno „Vyturio“ vidurinę mokyklą. 1984 m. su pagyrimu baigė Lietuvos konservatoriją, mokytojos Elena Dirsienė ir Giedrė Kaukaitė.
Tarptautinių konkursų laureatė, LTMA docentė, solistė Judita Leitaitė yra viena aktyviausių ir ryškiausių Lietuvos kamerinės muzikos atlikėjų. Solistė stažavosi pas garsius dainavimo meistrus: E. Schwarzkopf (Austrija, 1990), C. Bergonzi (Italija, 1996), T. Krausą (Vokietija, 2000), J. Goldbergą (JAV, 2003), prof. S. Malcevą (Rusija, 2007–2013).
Nuo 2001 m. dėsto dainavimą Vilniaus Balio Dvariono dešimtmetėje muzikos mokykloje ir kamerinį dainavimą Lietuvos muzikos ir teatro akademijoje. Nuo 1984 m. Lietuvos nacionalinės filharmonijos solistė.

Kūryba

Repertuarą sudaro įvairių stilių kamerinė muzika ir monumentalių vokalinių instrumentinių kūrinių solo partijos. Pirmoji atliko Anatolijaus Šenderovo, Osvaldo Balakausko ir kitų lietuvių kompozitorių kūrinius. Koncertavo Europos šalyse, JAV, PAR, Izraelyje. Dalyvavo daugybėje muzikos festivalių.
Pelnyta sėkmė ją lydėjo Lenkijos, Danijos, Lietuvos, Londono festivaliuose, įspūdinguose Rusijos festivaliuose „Sankt Peterburgo rūmai“, „Svečiuose pas Larisą Georgijevą“, karaliaus rūmų šventėje „Muzika ant vandens“ Stokholme. Švedijoje vykusioje Baltijos šalių muzikos šventėje solistės pasirodymas tapo tikra sensacija: „Nuostabi dainininkė Judita Leitaitė sužavėjo ne tik gražiu balsu, bet ir įtaigiu muzikinės minties perteikimu.“ Niuporto (JAV) festivalyje solistė buvo išrinkta „Vasaros žvaigžde“, o spauda rašė: „Lietuvos mecosoprano Juditos Leitaitės debiutas Šiaurės Amerikoje sulaukė audringų ovacijų.“ Solistė ne kartą dalyvavo festivaliuose Lietuvoje: Šv. Kristoforo, „Ave Maria“, „Muzikos ruduo“, „Gaida“, Pažaislio, „Pax et bonum“ ir daugelyje kitų.
Diriguojant lordui Y. Menuchinui, dainuota G. F. Hendelio psalmė „Dixit, Domine“, koncertuota su Vilniaus, Čiurlionio, Kauno kvartetais, su orkestru „Trimitas“, V. Labučio džiazo kvartetu, Lietuvos kameriniu orkestru (dirigentas Saulius Sondeckis), Maskvos kameriniu orkestru (dirigentas K. Orbelianas), Šv. Kristoforo kameriniu orkestru (dirigentas Donatas Katkus), Lietuvos nacionaliniu simfoniniu orkestru, diriguojant Juozui Domarkui, Levui Bolšteinui, su ansambliu „4 Tango“, Baltijos gitarų kvartetu, dainuota su įžymiais vargonininkais, pianistais. Su pianistu prof. S.Malcevu (Rusija) paruoštos įspūdingos programos, atliktos Sankt Peterburgo, Vilniaus, Kauno filharmonijose. Ne kartą dainuota su žymiausiu Lietuvos tenoru prof. Virgilijum Noreika. 
Solistė yra įdainavusi  keturiolika kompaktinių plokštelių, Lietuvos radijo fonduose sukaupta apie 300 jos įrašų. Minėtini įrašai: muzika kino filmui „Vilniaus getas“, O. Balakausko „Requiem S. Lozoraičiui atminti“, „Rusų romansai“, XX a. šlagerių programa „Renkuosi meilę“, krikščioniškų giesmių plokštelės „Tau, mano angele“. Suomijoje originalo kalba įrašytos „Mano mėgstamos Skandinavijos dainos“ sulaukė Suomijos ir Švedijos kritikų dėmesio. Paskutiniu metu išleistos kompaktinės plokštelės „Menu kerinčius valso garsus“ (su prof. S. Malcevu), „Nuoširdžiai jūsų“ bei CD „Nuostabus vakaras“ (su šv. Kristoforo kameriniu orkestru). Jos balsas skamba kompaktinėje plokštelėje, skirtoje popiežiaus Jono Pauliaus II vizitui Lietuvoje. Solistės garso ir vaizdo įrašai saugomi LRT fonduose.
Judita Leitaitė  gieda bažnyčiose, krikščioniškuose festivaliuose, su koncertinėmis programomis aplanko mokyklas, vaikų, senelių namus, prieglaudas, kalėjimus.
Televizijoje 2008 m. kartu su kinologu Džeraldu Striaupiu dalyvavo LNK muzikiniame šou „Žvaigždžių duetai“.